Wikileaks : Taldi brotthvarf Halldórs styrkja tengsl ríkja Sendiherra Bandaríkjanna taldi brotthvarf Halldórs styrkja tengsl Bandaríkjanna og Íslendinga . Carol van Voorst , sendiherra Bandaríkjanna , taldi að brotthvarf Halldórs Ásgrímssonar af stóli forsætisráðherra myndi styrkja samskipti Bandaríkjanna og Íslendinga . Í ágúst 2006 segir hún að sendiráðið telji líklegt að til skamms tíma muni brotthvarf Halldórs Ásgrímssonar hjálpa hinum raunsæja Geir Haarde , sem þá varð forsætisráðherra , við að beina varnarsamstarfi Íslendinga og Bandaríkjanna að upp úr hjólförum kalda stríðsins í átt að baráttunni gegn hryðjuverkum . Hins vegar bendir van Voorst á að myndi Framsóknarflokkurinn fara illa út úr alþingiskosningunum 2007 , ætti Geir Haarde enga aðra möguleika en að ganga til samstarfs með Samfylkingunni eða Vinstri - grænum . Slík ríkisstjórn myndi hafa minni áhuga á samskiptum við Bandaríkin og treysta meira á samskipti við Atlantshafsbandalagið og Evrópusambandið . Bandaríkjamenn töldu ljóst í október 2008 að veikindi Ingibjargar Sólrúnar Gísladóttur þáverandi utanríkisráðherra væru alvarlegri en gefið væri upp opinberlega og að óljóst væri hve stórt hlutverk hún gæti leikið í baráttunni við efnahagshrunið . Þetta kemur fram í skeyti frá Carol Van Voorst , þáverandi sendiherra Bandaríkjanna hér á landi . Þá segir að veikindi Ingibjargar og Grétars Márs Sigurðssonar , þáverandi ráðuneytisstjóra í utanríkisráðuneytinu hafi haft mikil áhrif á viðbrögð íslenskra stjórnvalda í hruninu sem hún segir hafa einkennst af „ undarlegu sinnuleysi . “ Björn Bjarnason , þáverandi dómsmálaráðherra , vildi einkavæða hluta af Landhelgisgæslunni í byrjun árs 2006 . Össur Skarphéðinsson utanríkisráðherra sagðist í september árið 2009 telja að Evrópusambandið hafi vísvitandi gefið Íslendingum frest til þess að skila inn svörum við spurningalista þess þann 16. nóvember svo öruggt verði að leiðtogaráð sambandsins geti ekki afgreitt aðildarumsókn Íslands á fundi sínum í desember .